Broj: 711-I-596-P-264-21/23-04-23

Zagreb, 30. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Kasuna, općinskog načelnika Općine Bosiljevo,** pokrenutom Odlukom Povjerenstva broj: 711-I-1934-P-264-21/22-02-23 od 1. srpnja 2022., na 3. sjednici, održanoj 30. ožujka 2023., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 28. listopada 2021., podnese pravilno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost općinskog načelnika Općine Bosiljevo, dužnosnik Josip Kasun, općinski načelnik Općine Bosiljevo, počinio je povredu članka 10. ZSSI-a, u vezi s člancima 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Josipu Kasunu izriče se sankcija obustave isplate dijela neto mjesečne plaće u ukupnom iznosu od 530,89 eura[[1]](#footnote-1)/4.000,00 kuna, koja će trajati četiri mjeseca te će se izvršiti u četiri jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.**

Obrazloženje

Povjerenstvo je na 178. sjednici, održanoj 1. srpnja 2022., pokrenulo postupak za odlučivanje o sukobu interesa protiv dužnosnika Josipa Kasuna, općinskog načelnika Općine Bosiljevo, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 28. listopada 2021., podnese pravilno i potpuno ispunjeni važeći obrazac izvješća o imovinskom stanju dužnosnika povodom ponovnog izbora na dužnost općinskog načelnika Općine Bosiljevo.

Na odluku o pokretanju postupka dužnosnik se očitovao dopisom koji je u Povjerenstvu zaprimljen 25. listopada 2022., pod brojem: 711-I-8491-P-264-21/22-03-2, u kojem je naveo da je točna konstatacija da nije u propisanom roku od izbora za općinskog načelnika Općine Bosiljevo dostavio ispunjeni obrazac izvješća o imovinskom stanju. U nastavku je naveo da je ispunjavanju izvješća pristupio nakon zaprimanja zaključka Povjerenstva od 28. rujna 2021., kojeg je preuzeo 13. listopada 2021., te da je ispunjeni obrazac pokušao bezuspješno proslijediti prema Povjerenstvu 25. listopada 2021. elektroničkom poštom. S obzirom na to da nije mogao proslijediti elektroničku poštu uputio je Povjerenstvu preporučenom pošiljkom 27. listopada 2021. Zahtjev za otvaranje korisničkog računa. Naposljetku dužnosnik navodi da je iz navedenog očitovanja vidljivo da nije bilo namjernog zanemarivanja obveza glede ispunjavanja izvješća o imovinskom stanju te moli za otvaranje korisničkog računa kako bi mogao ispuniti u cijelosti svoju obvezu.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Josip Kasun, povodom obnašanja dužnosti općinskog načelnika Općine Bosiljevo, u obvezi postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako je dužnosnik Josip Kasun obnašao dužnost općinskog načelnika Općine Bosiljevo u mandatima 2013. do 2017. godine te od 2017. do 2021. godine, a od 2021. godine ponovno obnaša istu dužnost.

Člankom 8. stavkom 3. ZSSI-a propisana je obveza dužnosnika koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, da u roku od 30 dana od dana stupanja na dužnost, na početku novog mandata, podnesu Povjerenstvu izvješće o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U provedenom postupku prethodne (administrativne) provjere izvješća o imovinskom stanju dužnosnika Josipa Kasuna, Povjerenstvo je utvrdilo da dužnosnik nije u roku od 30 dana od dana stupanja na dužnost općinskog načelnika Općine Bosiljevo, na koju je ponovno izabran, podnio Povjerenstvu izvješće o svojoj imovini te imovini bračnog ili izvanbračnog druga i malodobne djece, sa stanjem na taj dan.

Povjerenstvo je zaključkom broj 711-I-1534-IK-1349-17/21-02-16 od 28. rujna 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni važeći obrazac izvješća o imovinskom stanju dužnosnika, povodom ponovnog imenovanja na dužnost općinskog načelnika Općine Bosiljevo, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 13. listopada 2021.

S obzirom da dužnosnik u danom roku od 15 dana od dana primitka gore navedenog zaključka nije ispunio obvezu iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Povjerenstvo je utvrdilo da dužnosnik Josip Kasun niti nakon donošenja odluke o pokretanju postupka zbog moguće povrede odredbi članaka 8. i 9. ZSSI-a nije dostavio traženo izvješće o imovinskom stanju dužnosnika, a što u svom očitovanu niti ne osporava. Uvidom u Registar izvještaja o imovinskom stanju Povjerenstvo je utvrdilo da je posljednje izvješće koje je dužnosnik podnio izvješće od 27. lipnja 2017. povodom ponovnog izbora na dužnost općinskog načelnika Općine Bosiljevo.

Svoje nepostupanje dužnosnik opravdava time što nije bio u mogućnosti elektronički poslati popunjeni demo obrazac za podnošenje izvješća o imovinskom stanju dužnosnika s mrežnih stranica Povjerenstva.

U odnosu na navedeno Povjerenstvo napominje da spomenuti demo obrazac služi kao pomoćni alat dužnosnicima iz kojeg mogu vidjeti koji podaci i na koji način trebaju biti navedeni u izvješću te da se izvješće o imovinskom stanju dužnosnika podnosi Povjerenstvu popunjavanjem elektroničkog obrasca kojem se može pristupiti isključivo u korisničkom računu dužnosnika na mrežnoj stranici Povjerenstva [www.sukobinteresa.hr](http://www.sukobinteresa.hr) i podnošenjem u propisanom obliku.

Dužnosnik je imao otvoren korisnički račun na mrežnoj stranici Povjerenstva preko adrese e-pošte [……………………](mailto:kasun.josip@mail.com) putem kojeg je i podnio posljednje izvješće od 27. lipnja 2017. Zahtjev za otvaranjem korisničkog računa kojeg je uputio Povjerenstvu i koji je u Povjerenstvu zaprimljen 4. studenoga 2021. sadržavao je istu adresu e-pošte ……………………….. za otvaranje korisničkog računa za koju je korisnički račun već postojao te stoga nije vršena promjena po istom korisničkom računu.

Slijedom svega navedenog, Povjerenstvo je utvrdilo da je dužnosnik Josip Kasun, općinski načelnik Općine Bosiljevo, propustio po pisanom pozivu Povjerenstva, u danom roku od 15 dana koji je protekao 28. listopada 2021., podnijeti pravilno i potpuno ispunjeni obrazac izvješća o imovinskom stanju povodom ponovnog izbora na dužnost općinskog načelnika Općine Bosiljevo, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi da je za utvrđenu povredu članka 10. isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura/2.000,00 kuna do 5.308,91 eura/40.000,00 kuna vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao otegotne okolnosti Povjerenstvo je ocijenilo činjenice da se u konkretnom slučaju nije radilo o dužnosniku koji je prvi put izabran na javnu dužnost već o dužnosniku koji obnaša istu javnu dužnost općinskog načelnika Općine Bosiljevo u trećem uzastopnom mandatu, potom da je zadnje izvješće o imovinskom stanju dužnosnika podnio 27. lipnja 2017., a nakon pokretanja postupka zbog moguće povrede članaka 8. i 9. ZSSI-a u ovoj pravnoj stvari dužnosnik i dalje nije ispunio svoju obvezu i podnio predmetno izvješće.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 530,89 eura/4.000,00 kuna, koja će trajati četiri mjeseca, a izvršit će se u četiri jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna. Slijedom navedenog, odlučeno je kao što je to navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josip Kasun, osobnom dostavom

2. Objava na internetskoj stranici Povjerenstva

3. Pismohrana

1. Fiksni tečaj konverzije 7.53450 [↑](#footnote-ref-1)